Torsten Schack Pedersen (V), 2025-05-14:
Tak for det, og tak til Dansk Folkeparti for at fremsætte beslutningsforslaget, og jeg vil gerne starte med at kvittere for Dansk Folkepartis fokus på national og på europæisk sikkerhed.
Det er et vigtigt fokus, og de seneste år har jo med al tydelighed vist, at det ikke er et emne, der lige foreløbig mister sin vigtighed.
Tværtimod, og jeg vil også gerne kvittere for Dansk Folkepartis fokus på beskyttelsen af borgernes data.
Det er rigtigt, at der, når det kommer til cybersikkerhed, så kan være en skærpet sikkerhedsrisiko forbundet med brugen af teknologi fra lande, som Danmark ikke har et sikkerhedspolitisk samarbejde med, og det omfatter også teknologi produceret i Kina grundet landets efterretningslovgivning.
Jeg vil ikke trække alvoren ned ved at antyde andet.
Vi skal passe på vores data – det er vi alle enige om – spørgsmålet er, hvordan vi gør det mest effektivt.
For vi løser ikke sikkerhedsproblemerne i forhold til data ved at forbyde produkter fra enkelte lande.
Det er en kendt sandhed i en cybersikkerhedskontekst, at der altid kan være en usikkerhed forbundet med brugen af teknologi, særlig hvor der er sårbarheder, som kan udnyttes, og det kan eksempelvis være, hvis der gives adgang til sensitive data.
Sikkerhedsrisikoen kan også være øget for nogle brugere, mens det nødvendigvis ikke er tilfældet for andre brugere.
Det er altid et væsentligt spørgsmål, hvad teknologien bruges til, hvor det skal anvendes, og i hvilken kontekst.
I EU er der ikke præcedens for at indføre forbud mod import baseret specifikt på nationalitet, medmindre det gøres i forbindelse med sanktioner mod et land som en del af EU's fælles udenrigs- og sikkerhedspolitik.
Det kender vi eksempelvis fra sanktionerne mod Rusland på grund af invasionen af Ukraine og krigen mod Ukraine, og det er en af grundene til, at regeringen ikke kan støtte beslutningsforslaget.
Der er en skærpet risiko forbundet med brugen af teknologier produceret i eller som opbevarer data i Kina.
Men vi fjerner altså ikke alle sikkerhedsrisici ved at forbyde produkter fra enkelte lande.
Det er min holdning, at cyber- og produktsikkerheden i teknologien skal være et fokus uagtet teknologiens produktionsland.
Det er mere sikkert, at vi forholder os til sikkerheden i og brugen af det enkelte produkt.
Det er allerede et fokusområde i Danmark og i EU, og det er bl.a. en af grundene til, at vi for få uger siden enstemmigt her i Folketinget vedtog NIS 2-loven, der træder i kraft den 1. juli, og med den tager vi et vigtigt skridt mod at øge cybersikkerheden omkring vores kritiske it-systemer i Danmark.
Ligeledes pågår der aktuelt et omfattende arbejde i EU med at styrke cybersikkerheden og produktsikkerheden i medlemslandene.
Det sker bl.a. ved implementeringen af forordningen om cyberrobusthed, også kendt som The Cyber Resilience Act, og revisionen af forordningen om cybersikkerhed, også kendt som Cyber Security Act.
Formålet med disse er at etablere en fælles europæisk ramme for cybersikkerhedscertificering, som på tværs af EU's indre marked skal øge cybersikkerheden i digitale produkter og tjenester.
Det er et vigtigt fokus, som vi i Danmark følger tæt, og som vi deltager aktivt i, og det vil vi selvfølgelig også gøre fremadrettet.
Tak for ordet.